廣陵會三同舍各以其字爲韵仍邀同賦 孫巨源
作者：蘇軾
朝代：宋

paragraphs: 三年客京輦，憔悴難具論。
揮汗紅塵中，但隨馬蹄翻。
人情貴往返，不報生禍根。
坐令平生友，終歲不及門。
南來實清曠，但恨無與言。
不謂廣陵城，得逢劉與孫。
異趣不兩立，譬如王孫猿。
吾儕久相聚，恐見疑排拫。
我褊類中散，子通真巨源。
絕交固未敢，且復東南奔。